**Beszámoló az Ökoiskolai munkaterv teljesítéséről (2016/2017.)**

2015 szeptemberében megalakult az Ökoiskolai munkacsoport, s megpályáztuk az Ökoiskola címet. Ebben a tanévben „csupán” annyi dolgunk volt, hogy a már évek óta folyó környezeti nevelést rendszerbe foglaljuk, s mint „Öko-csoport” működjünk tovább.

Pályázatunk sikeres volt, s a Díjátadón (2016. január 30.-án) vehettük át az Ökoiskola címről szóló oklevelet.

A környezeti nevelés, mint az intézményes nevelés-oktatás egyik területe nem független azoktól a szabályozóktól, amelyek a közoktatás egészének működését, a tanítás tartalmát és munkaformáit meghatározzák. Iskolánk egészségnevelési és környezeti nevelési programja tartalmazza ezeket a szabályzókat, amik segítik munkánkat, s ezeknek megfelelően tervezzük éves programjainkat. Iskolánkban a környezeti nevelést is az éves munkatervünk alapján végezzük, melyet az iskolai munkaterv és a Pedagógiai programunk alapján állítottunk össze. Kiemelten ügyelünk a folyamatosságra, így a felső- és a gimnáziumi tagozaton a kicsikkel összhangban, azokkal sokszor együtt tevékenykedünk.

*Kiemelt célunk, elnyert ÖKO Iskola cím megtartása.*

Iskolaszinten munkálkodva tovább fejlesztjük a környezet-és egészségtudatos gondolkodás erősítését.

**Tevékenységek:**

A *pedagógiai munkában* folyamatosan (tanórán és tanórán kívül) megjelenik a fenntarthatóság, valamint a környezet- és egészségtudatosság.

Részt vettünk a *„Kórház suli”* programon. Sajnos csak két diák vállalt segítő szerepet, ők azonban pozitív élményekkel, tudással lettek gazdagabbak.

*Szelektív hulladékgyűjtés az iskolában: papír, műanyagkupakok, száraz elemek*

Több éve gyűjtjük szelektíven a szemetet. Erre minden osztályban külön papír- és műanyaggyűjtők valamint a folyosókon külön kupakgyűjtők találhatók. Aszáraz elemek gyűjtésére az iskola bejáratához közel található egy gyűjtő, amit a szülők is használnak.

Az *Öko-gárda* működése: energia és víztakarékosság ellenőrzése, környezetünk tisztasága, novembertől a szelektív gyűjtők használatának figyelése. Sajnos ezen a téren nagyobb odafigyelésre van szükség az elkövetkező időben. Az ötlet jó, tetszett a diákoknak is, a megvalósítás azonban a hétköznapokban nem volt zökkenőmentes, majd lassan elmaradt a tevékenység. A jövőre nézve át kell gondolni, hogyan tovább.

Az „*Öko Misi*” programok idén is nagy sikert arattak a kicsik körében.

Ebben az évben is lelkesen gondozták az *iskola kiskertjét* az alsótagozat diákjai, s megismerkedtek a „*komposztálás tevékenységével*”.

*Őszi és tavaszi papírgyűjtés*Őszi papírgyűjtés: 13360 kg, Tavaszi papírgyűjtés:  18248 kg

Itt a nagyoknak még van fejlődni valójuk, sajnos kevésbé aktívak, mint a kicsik.

Madáretető és odú ellenőrzés, madáretetés a *Farkas erdőben* (Erdőmentők irányításával). Ezt a tevékenységet novembertől áprilisig folyamatosan végzik a gyerekek.

Bekapcsolódtunk a *„Kardiovaszkuláris tanpálya”* programba, melyet az Erdőmentők- alapítvány révén ismertünk meg.

*Őszi termésbemutató és Zöldség-gyümölcs nap* (SZMK szervezésében)

Idén is részt vettünk az őszi és tavaszi Újpesti *Futó és Kerékpáros fesztiválon.*

A márciusi *nyelvi napok* témája a környezetünk védelme volt. (Nyelvi munkaközösség szervezte)

A művészeti munkaközösség háziversenyének témája*: A papírhulladék kreatív felhasználása* volt.

Sikeresen vettünk részt a *katasztrófavédelemi vetélkedőn*!

Idén is bekapcsolódtunk a *„TESZEDD”* mozgalomba, valamint az *UKK által szervezett környezetvédelmi programokba*. Ezt hagyománnyá kívánjuk tenni.

A „*Felelősségvállalás másokért, önkéntesség*” jegyében szervezendő program sikerét figyelemfelhívással támogattuk. (Tavaszi, őszi nagytakarítás, udvarrendezés, kert, előkert gondozása…)

*Csokonai nap*: „Környezetünk és egészségünk védelme” projektnapot szerveztünk. A felső tagozaton értékes munkák születtek, melyekből ÖKO-FALU kiállítást is rendeztünk.

A középiskolások vetélkedőn vettek részt, melyre ötletes kreatív menetleveleket készítettek hulladékból!

A „*Pénzügyi tudatosság és gazdálkodás hete*” márciusi program volt. Itt elsősorban a nagyoknak szóló előadásokat tartottunk.

Áprilisban egész iskolánk részt vett a „*Fenntarthatóság és környezettudatosság*” témahéten.

Több lehetőségből választhattak a gyerekek életkori sajátosságának megfelelően a kollégák.

(saját ötlet, Öko-csoport által ajánlott feladat,

interneten-[www.fenntarthatosagi.temahet.hu/letoltheto-oratervek](https://www.fenntarthatosagi.temahet.hu/letoltheto-oratervek)​- elérhető óravázlat, stb.)

A *DÖK nap* témája a „VÍZ” volt. Ennek keretében sikeres akadályversenyen vettek részt tanulóink.

Kirándulások, Erzsébet-táborok alkalmával (IS) a környezet-és egészségtudatos gondolkodás fejlesztése, alakítása iskolánk minden pedagógusának szívügye.

A „*Csatangoló*” szakkör keretében havi egy kirándulásra mehetnek a gyerekek.

Összességében az Ökoiskolai munkatervben vállalt feladatok nagyrészét sikerült teljesíteni, a hiányosságokból tanulni, azokat elemezve gondolni a következő évek feladataira, tervezésére.

Budapest, 2017. június 14.

 Jósa Erzsébet